Saturday, 19 September 2020 06:58
Zulu, die weggooi-perd wat diep in Bronnie-lesers se harte ingekruip het, het in Augustus aan akute hartversaking omgekom.
In Julie 2019 het ons berig dat Zulu op 25 Junie langs Zambeziweg-verlenging (R513) afgelaai is om daar dood te gaan. Volgens Veronica Van der Merwe van Wet Nose Dierereddingsentrum is Zulu naby Zuluka, 'n stam-kultuurdorp, van 'n oop veewaentjie, wat gewoonlik gebruik word om skape te vervoer, afgesleep en net daar gelos.
Zulu is verlede jaar op 'n grondpad afgelaai om daar dood te gaan
Zulu is op sagte beddegoed neergesit, maar was te swak om op te staan of te vreet. Sy bene was erg geswel en sy lyf was vol sere. Hy het 'n lang herstelpad begin loop, wat 'n ernstige terugslag ingesluit het.
Dié weggooi-perd het mooi kondisie opgetel, sy wonde het genees en hy was gereed om na 'n nuwe permanente tuiste te trek.
Wet Nose het die hartseer nuus oor Zulu op 11 Augustus in 'n emosionele Facebook-plasing aangekondig. Die plasing lui dat die soort verwaarlosing waaraan Zulu onderwerp is, sy tol op die liggaam eis.
"Die enigste troos wat ons het, is dat ons hom 'n gelukkige aftrede kon gee ná sy andersins harde lewe."